**Pantera roz**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi te-am văzut în roz, cum niciodată

N-ai mai trecut pe strada cu magnolii,

Culoarea te transformă, fermecată

Ești primăvara mea, trimite-ți solii

Ca să vestească-un anotimp fierbinte,

Cu ghiocei umblând desculți pe stradă,

Îți amintesc, te-am așteptat cuminte,

De când eram doi oameni de zăpadă.

Cât de frumoasă ești, ca o panteră.

Felină roz, pantofii tăi cu tocuri

Se-nfig în pieptul meu. Iubirea speră

S-o strângem gram cu gram, să facem stocuri.

- Culoarea vieţii vreau s-o port în toate

Momentele ce vin, îmi ard obrajii,

Iar buzele cu jar mi-s conturate

Să moară de necaz toţi matrapajii

Ce n-au gustat din miere niciodată.

Vezi tu, iubite, rozul e o karmă

Şi mi-o asum, chiar sunt omologată

Felină rea, blăniţa mea-i o armă

În care ştiu s-ascund atâtea vise,

Te prinzi în joc? În jungla mea eşti rege,

Iar cei ce stau la pândă în culise

Nu vor putea emite altă lege.

Ioan Grigoraș Liliana Trif